Tworōg: ôżartŏ szoferka jechała szlaczkym
Telefōniczne zgłoszynie i gibkŏ reakcyjŏ szandarōw dokludziyły do chycyniŏ ôpityj szoferki. Kobiyta miała w ôrganiźmie bez 1,5 promila alkoholu. Podle tego, jak zbamōncōnŏ alkoholym była 41-latka jak tyż jeji spusobu jazdy, idzie uzdać, iże reakcyjŏ przipadkowyj ôsoby niy przizwolyła na drōgowõ tragedyjõ. Niyôdpedzialnõ kerujōncõ czekajōm ciynżke kōnsekwyncyje.
Wczorej zarŏz po godzinie ôsmyj na wieczōr policyjōny dostali zgłoszynie, iże Drōgōm Krŏjowōm nr 11 w rychtōnku Tworoga szlaczkym jedzie skoda. Spusōb jazdy szofera auta pokazowoł, iże może być ôpity. Na plac zgłoszyniŏ zarŏz pognali policyjōny z Kōmisariatu Policyje w Tworogu, co już po chwili ôd zgłoszyniŏ zastawiyli podyjzdrzane wozidło w Kotach. Za kerownicōm skody siedziała 41-letniŏ kobiyta. Podszukowanie stanu trzeźwości wykŏzało, iże w jeji ôrganiźmie je bez 1,5 prōmila alkoholu. Na niyôdpedzialnõ szoferkã czekajōm terŏz surowe kōnsekwyncyje. Grozi jij wysokŏ sztrofa, pŏruletni zakŏz kludzyniŏ wozideł mechanicznych, a nawet kŏra heresztu. Ô dalszym losie kobiyty uzdŏ prokuratōr i gyricht.
Zdrzōdło: KPP Tarnowske Gōry, foto: KPP Wodzisław
szl_Latn szl_Latn szl_Latn ewe_Latn